**Dreachd Sgeama Airson Stèidheachadh Chomhairlean Coimhearsnachd Ann An Alba 2023**

1. **Cùl-fhiosrachadh**

Tha an Dreachd Sgeama airson stèidheachadh Chomhairlean Coimhearsnachd 2023 a’ gabhail àite na Dreachd Sgeama a chaidh fhoillseachadh an toiseach ann an in 2009.

Tha an Dreachd Sgeama airson Comhairlean Coimhearsnachd ann an Alba air a dealbhadh gus stèidheachadh air comhairlean coimhearsnachd a dhèanamh comasach air feadh Alba, gus frèam-obrach bhunaiteach choitcheann a bhios a’ riaghladh an cruthachadh agus an obrachadh, a chur air bhonn. Ach, tha gach ùghdarras ionadail cunntachail airson comhairleachadh agus aontachadh air an Sgeama fhèin.

1. **Ro-ràdh**

Chaidh Comhairlean Coimhearsnachd a stèidheachadh an toiseach ann an Alba a’ leantainn air Achd Riaghaltais Ionadail (Alba) 1973. Às dèidh sin, rinn Achd Riaghaltais Ionadail (Alba) 1994, a thug an siostam làithreach de dh’ùghdarrasan ionadail aonadach gu buil, àite airson comhairlean coimhearsnachd a chumail a’ dol. Fon reachdas sin, tha a h-uile coimhearsnachd ann an Alba airidh air tagradh a dhèanamh chun an ùghdarrais ionadail aca gus comhairle coimhearsnachd a stèidheachadh san sgìre aca.

Chaidh àite Chomhairlean Coimhearsnachd ann an Alba a neartachadh nas motha tron Achd Cumhachdachaidh Coimhearsnachd (Alba) 2015 a chomharraich iad mar bhuidhnean com-pàirteachaidh coimhearsnachd.

Tha còir reachdail aig comhairlean coimhearsnachd co-chomhairleachadh riutha mu iarrtasan airson cead planaidh agus tha prìomh àite aca a rèir Achd Planaidh (Alba) 2019 ann a bhith an sàs san t-siostam planaidh reachdail.

1. **Adhbharan Reachdail**

Tha adhbharan reachdail chomhairlean coimhearsnachd a chaidh a stèidheachadh fon Dreachd Sgeama, air am mìneachadh ann an Earrann 51 (2) de Achd Riaghaltais Ionadail (Alba) 1973, mar a leanas: -

***‘’A thuilleadh air adhbhar sam bith eile a dh’fhaodadh comhairle coimhearsnachd a shireadh, is e adhbhar coitcheann comhairle coimhearsnachd a bhith a’ faighinn a-mach, a’ co-òrdanachadh agus a’ lìbhrigeadh beachdan na coimhearsnachd a thathar a’ riochdachadh, do ùghdarrasan ionadail nan sgìrean agus ùghdarrasan poblach, a thaobh cùisean do bheil na h-ùghdarrasan sin cunntachail, agus nithean a chur an gnìomh a thathar a’ meas freagarrach agus feumail gu math na coimhearsnachd sin.’***

1. **Dreuchd agus Dleastanasan Chomhairlean Coimhearsnachd**

Is e adhbhar coitcheann chomhairlean coimhearsnachd a bhith a’ gnìomhadh mar ghuth don sgìre ionadail. Tha seo a’ ciallachadh dhaibh a bhith a’ cur air adhart bheachdan is draghan an t-sluaigh san sgìre mu raon farsaing de chùisean a tha nan dragh don phoball, agus riochdachaidhean a dhèanamh chun an ùghdarrais ionadail aca, buidhnean eile san roinn phoblaich agus buidhnean prìobhaideach, mu chùisean taobh a-staigh an raon dleastanais.

Tha e deatamach gun tèid na beachdan sin a thaisbeanadh mar a bhith dha-rìribh a’ riochdachadh na coimhearsnachd. A rèir sin, ann an co-chomhairle le agus le taic an ùghdarrais ionadail far a bheil sin comasach, bidh innleachdan co-chomhairleachail aithnichte a’ gabhail a-steach didseatach aig a’ chomhairle coimhearsnachd nan àite, gus am beachdan a dhearbhadh agus ro-innleachdan a dhealbhadh gus barrachd com-pàirt fhaotainn bho na roinnean coimhearsnachd uile.

Tha còir reachdail aig comhairlean coimhearsnachd a bhith co-chomhairleachadh riutha mu thagraidhean planaidh.

Faodaidh cùisean ceadachaidh agus cùisean sam bith eile a bhith air an co-aontachadh eadar comhairlean coimhearsnachd, an t-ùghdarras ionadail agus buidhnean eile san roinn phoblaich agus phrìobhaidich.

Tha Achd Cumhachdachaidh Coimhearsnachd (Alba) 2015 cuideachd a’ solarachadh chòraichean reachdail ùra do chomhairlean coimhearsnachd còmhla ri buidhnean coimhearsnachd eile. Tha seo a’ gabhail a-steach Pàirt 3 Iarrtasan Com-pàirteachaidh, Pàirt 8 Math Coitcheann agus Pàirt 9 Cuibhreannan.

Faodaidh comhairlean coimhearsnachd gnìomhan eile a choileanadh a tha gu math coitcheann nan coimhearsnachdan a tha iad a’ riochdachadh, ma tha na gnìomhachdan sin taobh a-staigh cuspairean a’ Bhun-reachd aca agus cumhaichean Sgeama na Comhairle airson Stèidheachadh Chomhairlean Coimhearsnachd.

Bu chòir co-phàirteachadh a bhith an lùib dhàimhean obrach a stèidheachadh leis an ùghdarras ionadail agus buidhnean eile.

Ann an coileanadh an gnìomhan, feumaidh comhairlean coimhearsnachd cumail ris an lagh an-còmhnaidh, cumhaichean Sgeama na Comhairle airson Stèidheachadh Chomhairlean Coimhearsnachd agus Còd Giùlain nan Comhairlichean Coimhearsnachd.

Tha e mar fhiachaibh air gach comhairle coimhearsnachd gabhail ri Bun-reachd, stèidhichte air an Dreachd Bun-reachd a chaidh a thoirt gu buil airson cleachdadh nàiseanta, còmhla ri Dreachd

Ghnàth-riaghailtean, gus cunbhalachd a bhrosnachadh agus a chumail suas do chomhairlean coimhearsnachd uile agus cuideachadh le an imeachdan a bhith air an cur ri chèile agus air an riaghladh gu h-iomchaidh, gus dèanamh cinnteach gu bheil na nithean air a’

chlàr-obrach a tha buntainneach don choimhearsnachd, air an deasbad gu ceart agus co-dhùnaidhean ga ruighinn ann an dòigh dheamocratach. Tha feum aig Bun-reachd na comhairle coimhearsnachd a bhith air aontachadh leis an ùghdarras ionadail.

Tha dleastanas reachdail air comhairlean coimhearsnachd beachdan an coimhearsnachd ionadail a riochdachadh. Tha e deatamach mar sin, gu bheil iad a’ nochdadh speactram farsaing bheachdan is ùidhean nan roinnean uile sa choimhearsnachd. Tha Stiùireadh air Deagh Chleachdadh air a thoirt gu buil gus Comhairlean Coimhearsnachd a chuideachadh le lìbhrigeadh às leth nan dleastanasan sin.

Gus an dleastanasan a choileanadh ann an dòigh èifeachdach agus riochdachail, bidh comhairlean coimhearsnachd:-

* Fiosrachadh na coimhearsnachd mu obair agus co-dhùnaidhean na comhairle coimhearsnachd le bhith a’ postadh chlàran-obrach agus geàrr-chunntasan choinneamhan ann an àiteachan poblach, leithid leabharlannan, bùird fhiosan agus air-loidhne, a rèir nan solaran a tha ann an Achd Dìon Dàta 1998 agus Riaghailtean Dìon Dàta Coitcheann (2018), agus fios conaltraidh buill na comhairle coimhearsnachd a sholarachadh.
* Feumaidh clàran-obrach agus dreachd gheàrr-chunntasan a chur fa chomhair an ùghdarrais ionadail taobh a-staigh 30 latha bho cheann-latha na coinneimh sin agus an cuairteachadh gu buill na comhairle coimhearsnachd, gu buill thaghte buntainneach agus pàrtaidhean eile le ùidh.
* Coimhead ri riochdachadh agus eòlas a leudachadh le bhith ag adhartachadh Co-Bhallrachd na comhairle coimhearsnachd do dhaoine airson pròiseactan/cùisean sònraichte.
* Oidhirpean sònraichte a dhèanamh gus daoine òga agus buidhnean fo-riochdaichte eile a bhrosnachadh gu bhith an làthair / com-pàirteachadh ann an coinneamhan comhairle coimhearsnachd agus dèanamh cinnteach à co-ionannachd chothroman san dòigh a tha a’ chomhairle coimhearsnachd a’ coileanadh a gnìomhan.
* Clàran ionmhasail ceart a chumail agus aithisgean ionmhais a chur air adhart aig coinneamhan comhairle coimhearsnachd.
* An t-ùghdarras ionadail fhiosrachadh mu atharrachadh sam bith ann am ballrachd (liubhairtean, Co-Bhallrachd msaa) agus suidheachaidhean, cho luath ’s a tha freagarrach. Freagairt do cheistean agus ais-fhiosrachadh bhon choimhearsnachd.

1. **Sgìrean Comhairle Coimhearsnachd ann an Sgìrean Ùghdarrais Ionadail**

Tha an t-ùghdarras ionadail air liosta de sgìrean chomhairlean coimhearsnachd ainmichte a thoirt gu buil agus mapa no mapaichean a tha a’ comharrachadh nan crìochan aca.

1. **Ballrachd Chomhairlean Coimhearsnachd**

Bidh àireamhan ballrachd den chuid as lugha agus den chuid as àirde de chomhairlichean coimhearsnachd taghte ann an comhairle coimhearsnachd. Mar thoradh air nàdar eadar-mheasgte ar sgìrean ùghdarrais ionadail, far am faod àiteachan de dh’àireamh-sluaigh ìosal a bhith a rèir suidheachadh cruinn-eòlasach, leithid coimhearsnachdan nan eilean, faodaidh gach ùghdarras ionadail am foirmle fhèin a stèidheachadh taobh a-staigh an sgeama aca airson àireamh den chuid as lugha agus den chuid as àirde de bhuill na comhairle coimhearsnachd a mhìneachadh, ann an sgìre comhairle coimhearsnachd sam bith.

Is e 16 bliadhna an aois as ìsle a dh’fhaodar seasamh airson taghadh mar chomhairliche coimhearsnachd. Tha cead airson ballrachd a rèir còmhnaidheachd taobh a-staigh na sgìre comhairle coimhearsnachd shònraichte. Feumaidh comhairlichean coimhearsnachd agus tagraichean airson ballrachd comhairle coimhearsnachd a bhith air an ainmeachadh air clàr-bhòtaidh na sgìre comhairle coimhearsnachd sa bheil iad a’ còmhnaidh. Thèid ullachadh a dhèanamh airson Co-Bhallrachd neo-bhòtaidh airson adhbharan mar a tha mìnichte leis gach comhairle coimhearsnachd. Mar eisimpleir, do dhaoine fo aois 16 bliadhna. Cha bhi a leithid sin de dhaoine air an cunntadh a thaobh coileanadh air cuòram, no a dh’ionnsaigh na h-àireimh iomlan de bhuill comhairle coimhearsnachd.

Tha buill thaghte den ùghdarras ionadail agus buill de Phàrlamaid Alba agus na Rìoghachd Aonaichte airidh air a bhith nam buill *ex-officio* de chomhairlean coimhearsnachd, gun chòraichean bhòtaidh. Tha mìneachadh farsaing de raon-obrach agus dleastanasan gach aon de na h-aitreabhan sin a’ nochdadh anns na Notaichean Stiùiridh an taic an Dreachd Sgeama.

1. **Stèidheachadh Chomhairlean Coimhearsnachd fon Dreachd Sgeama**

Faodaidh ùghdarrasan ionadail roghnachadh an sgeama stèidheachaidh fhèin ath-sgrùdadh. An dèidh cùl-ghairm an ùghdarrais ionadail air an Sgeama airson Stèidheachadh Chomhairlean Coimhearsnachd làithreach aca agus an co-dhùnadh air Sgeama ùr a dhèanamh, foillsichidh iad Fios Poblach a bhios a’ toirt cuireadh don phoball gu molaidhean a thoirt a thaobh nan sgìrean agus co-dhèanamh air comhairlean coimhearsnachd. Às dèidh sin, gabhar pròiseas co-chomhairleachaidh os làimh mus tèid gabhail ris gu foirmeil leis an ùghdarras ionadail.

1. **Ion-ròghnachd Thaghaidhean Comhairle Coimhearsnachd**

Feumaidh tagraichean a tha a’ seasamh airson taghadh gu comhairle coimhearsnachd a bhith a’ còmhnaidh san sgìre ionadail agus a bhith ainmichte air a Chlàr Bhòtaidh don sgìre sin. Bidh an t-slat-tomhais cheudna co-cheangailte ri luchd-bhòtaidh ann an taghadh comhairle coimhearsnachd.

Tha daoine a tha 16 agus 17 bliadhna a dh’aois a tha a’ còmhnaidh ann an sgìre comhairle coimhearsnachd agus ainmichte air a’ Chlàr Bhòtaidh don sgìre sin, airidh cuideachd air seasamh airson taghadh comhairle coimhearsnachd agus bhòtadh ann an taghadh sam bith.

Tha ball sam bith de chomhairle coimhearsnachd nach eil a’ còmhnaidh tuilleadh ann an sgìre na comhairle coimhearsnachd sin air a mheas mar a dhreuchd a leigeil dheth bhon chomhairle coimhearsnachd sin. Faodaidh ùghdarrasan ionadail a dhèanamh comasach do bhuill comhairle coimhearsnachd a tha air sgìre na comhairle coimhearsnachd fhàgail, fuireach nan àite gus an ath thaghadh (làn no eadar-amail) nam biodh iad air a shon.

Chan eil neach sam bith a tha air a thaghadh gu frithealadh air an ùghdarras ionadail seo no pàrlamaid Alba no na RA, airidh air fuireach mar chomhairliche coimhearsnachd no seasamh airson taghadh gu comhairle coimhearsnachd. Tha daoine mar sin, ann an gabhail dreuchd, nam buill *ex-officio* de chomhairlean coimhearsnachd a tha gu h-iomlan no am pàirt anns an roinn-taghaidh aca.

1. **Ainmeachaidhean agus Taghaidhean**

Thèid na ciad thaghaidhean a tha gan cumail fon Sgeama gan cumail air ceann-latha a bhios ga dhearbhadh leis an ùghdarras ionadail.

Bidh taghaidhean às dèidh sin gan cumail gach ceithir bliadhna air cinn-latha a thèid a dhearbhadh leis a’ Chomhairle Coimhearsnachd ann an aonta leis an Ùghdarras Ionadail. Far a bheil an àireamh de chomhairlean coimhearsnachd stèidhichte aig ìre nas àirde na a bhios dearbhte leis an ùghdarras ionadail, faodar taghaidhean airson co-chuid den àireamh iomlan de chomhairlean coimhearsnachd stèidhichte taobh a-staigh nan 4 bliadhna, a chur air dòigh. Ma thuiteas cuairt taghaidh chomhairlean coimhearsnachd ann am bliadhna thaghaidhean riaghaltas ionadail Alba no taghaidhean pàrlamaid, thèid na h-imeachdan taghaidh a chumail sa bhliadhna às dèidh sin.

Bidh an t-ùghdarras ionadail a’ riaghladh nan taghaidhean uile.

1. **An t-Oifigear Taghaidh**

Bidh an t-ùghdarras ionadail a’ fastadh Oifigear Taghaidh/Leas-Oifigear Neo-eisimeileach. Chan fhaod an t-Oifigear Taghaidh/Leas-Oifigear Neo-eisimeileach a bhith na bhall taghte làithreach den chomhairle coimhearsnachd sin no am beachd seasamh airson taghadh chun na comhairle coimhearsnachd sin.

1. **Ainmeachaidhean**

Feumaidh daoine fa leth a tha a’ sireadh taghadh gu comhairle coimhearsnachd a bhith air an ainmeachadh le neach-molaidh agus neach-taic, agus feumaidh an dithis sin a bhith air a’ Chlàr Taghaidh airson na sgìre comhairle coimhearsnachd sin. Feumar ainmeachaidhean a chur a-steach le cead bhon tagraiche.

Bu chòir foirm ainmeachaidh a lìonadh, agus tha cruth an fhoirm sin air iomradh anns na Notaichean Stiùiridh. Feumar ainmeachaidhean a chur a-steach tron phost, post-d no air-loidhne ron cheann-latha a tha comharraichte ann an clàr-ama an taghaidh. Cha ghabhar ri foirmean ainmeachaidh a gheibhear às dèidh a’ chinn-latha sin.

1. **Pròiseas**

Nuair a ruitheas an ùine a-mach airson cur a-steach ainmeachaidhean:

1. Ma bhios an àireamh de thagraichean air an ainmeachadh gu dligheach co-ionann ri no barrachd na **LETH,** ach nas lugha no co-ionann ris an àireamh ballrachd iomlan as àirde a tha ceadaichte, mar a tha air a shònrachadh airson na sgìre comhairle coimhearsnachd, thèid na tagraichean sin ainmeachadh mar a bhith air an taghadh agus cha bhi baileat air a chumail.
2. Ma bhios an àireamh de thagraichean air an ainmeachadh gu dligheach nas motha na an àireamh ballrachd iomlan as àirde a tha ceadaichte mar a tha air a shònrachadh airson na sgìre comhairle coimhearsnachd, bu chòir ullachadh airson Taghadh a chumail. Aig an Taghadh, bidh gach neach-bhòtaidh airidh air bhòtadh airson thagraichean suas ris an àireamh de àiteachan bàna air a’ chomhairle coimhearsnachd.
3. Ma bhios an àireamh de thagraichean air an taghadh nas ìsle na **LETH** na h-àireimh ballrachd as àirde a tha ceadaichte, mar a tha air a shònrachadh airson na sgìre comhairle coimhearsnachd, cha bhi comhairle coimhearsnachd sam bith air a stèidheachadh aig an àm sin. Ach, chan eil sin a’ cur bacadh air an ùghdarras ionadail bho dhàrna gairm airson ainmeachaidhean a chur a-mach airson sgìre comhairle coimhearsnachd nach eil a’ coinneachadh an riatanais ballrachd as ìsle, taobh a-staigh 6 mìosan den cheann-latha dheireannach airson clàradh den chiad ghairm airson ainmeachaidhean.
4. **Modh Taghaidh**

Bidh taghaidhean stèidhichte air sgìrean iomlan ùghdarrasan ionadail no air sgìrean rianachd thiomnaichte, a thathar a’ meas iomchaidh. Ma ghabhas e dèanamh, thèid taghaidhean a chumail tarsainn sgìrean ùghdarrasan ionadail gu h-iomlan aig an aon àm. Ach, dh’fhaodadh gum feum ùghdarrasan ionadail mòra modh-obrach ceum air cheum a ghabhail a thaobh thaghaidhean tarsainn na sgìre aca, thairis air ùine no cuairt shònraichte. Thèid comhairlean coimhearsnachd a thaghadh air bhunait mòr-chuid shìmplidh.

1. **Lìonadh àiteachan/dreuchdan sealach eadar taghaidhean**

Faodaidh dreuchdan sealach èirigh air comhairle coimhearsnachd sna suidheachaidhean a leanas:

* Nuair a leigeas ball taghte den chomhairle coimhearsnachd dheth a dhreuchd;
* Nuair a sguireas ball taghte den chomhairle coimhearsnachd a chòmhnaidh anns an sgìre comhairle coimhearsnachd sin;
* Nuair a bhios ballrachd ball taghte den chomhairle coimhearsnachd di-chòirichte (Clàs 18).
* Air bàs ball taghte den chomhairle coimhearsnachd.

Ma dh’èireas dreuchd bhàn no dreuchdann bàna air comhairle coimhearsnachd eadar taghaidhean, bidh e riatanach gun dèan a’ chomhairle coimhearsnachd ullachadh iomchaidh airson taghadh, ann an co-chomhairle leis an ùghdarras ionadail. Faodar lìonadh dreuchd bhàn a ghabhail os làimh tro phròiseas taghaidh eadar-amail no le co-thaghadh. Ach, nan èireadh suidheachadh a leanas gu an àireamh de chomhairlichean coimhearsnachd taghte tuiteam nas ìsle na **LETH** na h-àireimh as àirde de bhallrachd a tha ceadaichte, cuirear fios chun an ùghdarrais ionadail agus gabhar ullachadh os làimh airson taghadh eadar-amail a chumail, mar a tha air iomradh anns na Notaichean Stiùiridh.

1. **Co-thaghadh gu Comhairlean Coimhearsnachd**

Feumaidh buill cho-thaghte a bhith ion-ròghnach airson ballrachd sa chomhairle coimhearsnachd mar a tha mìnichte ann an Earrann 5 de Sgeama Chomhairlean Coimhearsnachd. Feumar an taghadh don chomhairle coimhearsnachd le mòr-chuid de dhà thrian de na comhairlichean coimhearsnachd taghte (coitcheann agus eadar-amail) a tha an làthair agus a’ bhòtadh. Bidh làn chòraichean bhòtaidh aig a leithid sin de bhuill cho-thaghte, ach a-mhàin bhòtadh air co-thaghadh bhuill, agus bidh iad a’ frithealadh suas chun na h-ath chuairt de thaghaidhean (coitcheann agus eadar-amail). Tha feum air fios mu mhodh co-thaghaidh a thathar a’ moladh a dhèanamh follaiseach do bhuill na comhairle coimhearsnachd uile 14 làithean aig a’ char as lugha ron choinneamh, nuair a thèid co-dhùnadh mun chùis.

Chan fhaod an àireamh de bhuill cho-thaghte a bhith nas motha na TRIAN den bhallrachd làithreach (coitcheann agus eadar-amail) na comhairle coimhearsnachd. Ma dh’èireas an co-chuid de comhairlichean coimhearsnachd co-thaghte gu taghte nas àirde na aon trian, mar thoradh air suidheachadh sam bith, bu chòir pròiseas taghaidh eadar-amail a thòiseachadh.

1. **Ballrachd a Bharrachd**

*Co-Bhuill*

Faodar co-bhuill fhastadh le comhairle coimhearsnachd far am faod feum a bhith air daoine fa leth le sgilean no eòlas sònraichte. Chan eil còraichean bhòtaidh aig na daoine sin. Faodaidh co-bhuill frithealadh airson ùine stèidhichte mar a thèid a dhearbhadh leis a’ chomhairle coimhearsnachd no airson teirm-dreuchd na comhairle coimhearsnachd a tha air am fastadh. Faodaidh co-bhuill cuideachd a bhith a’ gabhail a-steach riochdachadh bho bhuidhnean reachdail agus buidhnean saor-thoileach ionadail eile. Chan eil feum aig co-bhuill air a bhith a’ còmhnaidh ann an sgìre na comhairle coimhearsnachd.

*Buill Tro Dhreuchd (Ex-Officio)*

Thèid Comhairlichean Ùghdarrais Ionadail, BPan agus BPAan le uàrdan no roinnean-taghaidh gu h-iomlan no ann am pàirt taobh a-staigh sgìre chruinn-eòlasach na comhairle coimhearsnachd, a mheas mar a bhith nam buill *tro dhreuchd* den chomhairle coimhearsnachd. Cha bhi còraichean bhòtaidh aig buill *tro dhreuchd* air a’ chomhairle coimhearsnachd.

*Ballrachd Òigridh*

Tha e comasach do gach Comhairle Coimhearsnachd dithis bhall òigridh fhastadh eadar 16-18 bliadhna a dh’aois. Feumaidh buill òigridh a bhith a’ còmhnaidh ann an sgìre na Comhairle Coimhearsnachd. Bidh na buill sin a thuilleadh air ballrachd iomlan gach Comhairle Coimhearsnachd ach bidh iad air am meas mar làn bhuill den Chomhairle Coimhearsnachd. Bidh làn chòraichean bhòtaidh aca ach a-mhàin co-thaghadh agus thèid am fastadh airson teirm de dhà bhliadhna.

1. **Co-ionannachdan**

Tha an Achd Co-ionannachd 2010 ga dhèanamh mì-laghail leth-bhreith a dhèanamh air daoine no buidhnean air sgàth fheartan dìonta de chinneadh, cleamhnas, aithneachadh gnè, ciorram, aois, claonadh gnèitheil, pòsadh agus com-pàirteachas sìobhalta, leatromachd agus màthaireachd, agus creideamh is creideas.

Bu chòir aithne a thoirt do thabhartas gach neach a’ com-pàirteachadh ann an obair na comhairle coimhearsnachd. Feumaidh comhairlean coimhearsnachd cumail ri reachdas Co-ionannachd Chothroman agus bu chòir dhaibh iomadachd nam ballrachd agus nan coimhearsnachdan aithneachadh agus a luachadh, a’ dèanamh cinnteach gu bheil co-ionannachd cothruim ga thoirt do gach neach-còmhnaidh agus cunntas ga ghabhail air am fiosrachadh, beachd, sgil agus eòlas.

Feumaidh a’ Chomhairle Coimhearsnachd beachdachadh cuideachd air an àite coinneachaidh, eadar gur ann air-loidhne no gu pearsanta. Feumaidh seo a bhith a thaobh ruigsinneachd agus goireasan do luchd-cleachdaidh ciorramach, a thuilleadh air làrach, cho fada ’s a ghabhas sin a dhèanamh, gus dèanamh cinnteach gu bheil feumalachdan nam ball uile, luchd-tadhail a’ phobaill agus buill a bharrachd eile, gan coileanadh.

1. **Dì-cheadachadh Ballrachd**

Tha ballrachd comhairle coimhearsnachd air a dhèanamh neo-dhligheach ma tha teisteanas còmhnaidheachd comhairliche coimhearsnachd ann an sgìre na comhairle coimhearsnachd sin a’ dol a-mach à bith. Ma dh’fhailicheas air ball comhairle coimhearsnachd coinneamh comhairle coimhearsnachd sam bith a fhrithealadh, le no às aonais leisgeulan, tro ùine de 6 mìosan, faodaidh a’ chomhairle coimhearsnachd a’ bhallrachd a thoirt gu crìch. Tro ùghdarras chomhairlean coimhearsnachd fa leth, faodar ùine às-làthaireachd a thoirt do bhuill comhairle coimhearsnachd aig coinneamh sam bith den chomhairle coimhearsnachd.

1. **Coinneamhan**

Thèid a’ chiad choinneamh de chomhairle coimhearsnachd a’ leantainn air taghadh comhairle coimhearsnachd, a ghairm le Oifigear Taghaidh neo-eisimeileach a tha air aontachadh leis an ùghdarras ionadail, agus gabhaidh e àite taobh a-staigh 21 latha bho cheann-latha an taghaidh no cho luath ’s a tha comasach às dèidh sin. Bidh gnothach na coinneimh sin a’ gabhail a-steach togail air Bun-reachd agus Gnàth-riaghailtean, fastadh luchd-dreuchd agus cùisean gnothaich sam bith gun an rèiteach bhon chomhairle coimhearsnachd a’ dol a-mach.

Tha tricead nan coinneamhan ga dhearbhadh leis gach comhairle coimhearsnachd, a rèir aon choinneamh bhliadhnail agus 6 coinneamhan coitcheann aig a’ char as lugha gan cumail gach bliadhna. Thèid a’ choinneamh bhliadhnail a chumail ann am mìos den bhliadhna a bhios dearbhte leis an ùghdarras ionadail.

Tha aon trian den bhallrachd bhòtaidh làithreach aig comhairle coimhearsnachd, no 3 buill bhòtaidh, a’ dèanamh suas cuòram, ge ’r bith dè an àireamh as motha.

Tha mìneachadh air an t-susbaint gnothaich ris am feum comhairlean coimhearsnachd cumail aig coinneamhan coitcheann, sònraichte agus bliadhnail, ri lorg ann an Dreachd Ghnàth-riaghailtean.

1. **Coinneamhan Bhiortail**

Faodaidh Comhairlean Coimhearsnachd co-dhùnadh air modh-obrach pearsanta, air-loidhne no tar-chinealach a ghabhail aig an coinneamhan, agus tha e an urra ris a’ Chomhairle Coimhearsnachd co-dhùnadh a dhèanamh air an àrd-ùrlar a chleachdar.

Faodaidh coinneamhan bhiortail a bhith a’ gabhail a-steach buill den phoball far an gabh seo a dhèanamh, ach chan eil seo àithnteil agus tha e an urra ris gach Comhairle Coimhearsnachd seo a dhearbhadh.

Eadar gu bheil no nach eil iad comasach air frithealadh, feumar ullachadh ceart a dhèanamh gus cothrom a thoirt do bhuill den phoball labhairt ris a’ Chomhairle Coimhearsnachd, mar a tha air a mhìneachadh sa pharagraf a leanas.

Thèid clàr-obrach don choinneamh fhoillseachadh san dòigh àbhaisteach agus gheibh Buill uile den Chomhairle Coimhearsnachd agus buill den phoball cuireadh gu beachdan a chur a-steach ro-làimh mu nì sam bith air a’ Chlàr-obrach, gu seòladh puist-d na Comhairle Coimhearsnachd no air dhòigh iomchaidh eile; na molaidhean sin rim beachdachadh leis na Buill a tha a’ dèiligeadh ri nithean gnothaich. Faodar beachdan a chur a-steach cuideachd aig a’ choinneamh fhèin, ach tha comas air beachdan fhaighinn ro-làimh a’ cuideachadh na Comhairle Coimhearsnachd le coinneamh air astar a stiùireadh.

Feumaidh geàrr-chunntas na coinneimh agus mion-fhiosrachadh mu cho-dhùnaidhean sam bith a chlàradh ann an sgrìobhadh san dòigh àbhaisteach, agus an dèanamh faotainneach don phoball. Chan fhaod clàradh bhidio no clàradh claisneach a bhith dèante gun chead soilleir bho na h-uile a tha an làthair, a leithid sin de chead ri chlàradh sa gheàrr-chunntas sgrìobhte.

1. **Ceangal leis an Ùghdarras Ionadail**

Gus gnìomhadh èifeachdach nan comhairlean coimhearsnachd fhurastachadh, tha an t-ùghdarras ionadail air oifigeach a chomharrachadh gu bhith a’ coileanadh dreuchd mar Oifigear Ceangail le comhairlean coimhearsnachd. Mura h-eil aonta sònraichte ann no gu bheil cùis mar chùis roinneil sònraichte, bu chòir do chonaltradh eadar an t-ùghdarras ionadail agus na comhairlean coimhearsnachd, an stiùireadh tron oifigeach sin sa chiad àite.

Faodaidh comhairlean coimhearsnachd riochdachaidhean a dhèanamh gu an ùghdarras ionadail agus buidhnean poblach is prìobhaideach eile, mu chùisean do bheil e cunntachail agus a tha e a’ meas a bhith de dh’ùidh ionadail. Bu chòir do riochdachaidhean, a thaobh gearanan reachdail leithid planadh no cùisean ceadachd, a chur chun an oifigich iomchaidh aig an ùghdarras ionadail. A thaobh cùisean far a bheil roinn ùghdarrais ionadail a’ co-chomhairleachadh le comhairlean coimhearsnachd, bu chòir riochdachaidhean a dhèanamh chun an oifigeir roinneil iomchaidh.

Bheir comhairlean coimhearsnachd lethbhreacan de an clàran-obrach agus an geàrr-chunntasan don Chomhairle, taobh a-staigh raoin-ama òrdaichte, tron oifigeach ainmichte aig an ùghdarras ionadail.

1. **Goireasachadh Comhairle Coimhearsnachd**

Bidh iomradh air bliadhna ionmhasail gach comhairle coimhearsnachd ann am bun-reachd gach comhairle coimhearsnachd agus bidh e bho **(ri dhearbhadh leis an ùghdarras ionadail)** gu **(ri dhearbhadh leis an ùghdarras ionadail)** anns gach bliadhna às dèidh sin gus cothrom a thoirt air aithris chunntasan sgrùdaichte a chur a-steach gu h-iomchaidh gu coinneamh bhliadhnail na comhairle coimhearsnachd air ceann-latha sònraichte.

Thèid Cunntasan Bliadhnail gach comhairle coimhearsnachd a sgrùdadh gu neo-eisimeileach le sgrùdaire a bhios air fhastadh leis a’ chomhairle coimhearsnachd, agus nach eil na bhall den chomhairle coimhearsnachd sin. Thèid lethbhreac den aithris chunntasan/duilleag cothromachaidh a tha air a sgrùdadh gu neo-eisimeileach, a chur air adhart sa bhad an dèidh don aithris a h-aontachadh aig coinneamh bhliadhnail na comhairle coimhearsnachd, gu oifigeach ainmichte den ùghdarras ionadail.

Faodaidh an t-oifigeach ainmichte, tro ùghdarras fhèin agus ann an co-chomhairle le Àrd-Oifigear Ionmhais na Comhairle, iarraidh air a’ chomhairle coimhearsnachd a leithid de chlàran, eàrlasan agus leabhraichean chunntasan agus a bhios feumail, fhoillseachadh.

Bidh a’ chumhachd aig gach comhairle coimhearsnachd goireasan fhaotainn airson sgeamaichean, pròiseactan agus adhbharan sam bith eile a tha freagarrach do obair.

Bidh gach comhairle coimhearsnachd airidh air tagradh airson tabhartasan mu choinneamh phròiseactan freagarrach tro shiostam thabhartasan an ùghdarrais ionadail.

Faodaidh an t-ùghdarras ionadail ciad tabhartas rianachd a thoirt do chomhairlean coimhearsnachd gus cuideachadh le cosgaisean obrachaidh na comhairle coimhearsnachd. Bidh an tabhartas na shùim stèidhichte aig an reat as ìsle de £ **(ri dhearbhadh leis an ùghdarras ionadail)** le beag-chuid a bharrachd de -p. **(ri dhearbhadh leis an ùghdarras ionadail)** a rèir an àireamh sluaigh.

Thig an t-ùghdarras ionadail gu co-dhùnadh mu sheirbheisean taic/goireasachadh a bharrachd, leithid: lethbhreacadh agus sgaoileadh gheàrr-chunntasan na comhairle coimhearsnachd, clàran-obrach agus tallachan an-asgaidh airson coinneamhan chomhairlean coimhearsnachd, gus freagairt air riatanasan ionadail. Nì an t-ùghdarras ionadail ath-sgrùdadh air an ìre de thabhartas rianachd bhliadhnail agus taic eile do chomhairlean coimhearsnachd, a’ leantainn air gach cuairt taghaidh den riaghaltas ionadail.

Bheir Oifigear Ceangail an ùghdarrais ionadail seachad comhairle agus cuideachadh do chomhairlean coimhearsnachd le prògram trèanaidh ullachadh ’s a chur air bhonn do chomhairlean coimhearsnachd, mu dhleastanasan agus uallaichean luchd-dreuchd chomhairlean coimhearsnachd, dreuchd chomhairlean coimhearsnachd, gnìomhan an ùghdarrais ionadail agus cuspairean buntainneach eile.

1. **Buailteachdan Buill Chomhairle Coimhearsnachd**

Tha feum air àrachas airson Comhairle Coimhearsnachd a bhith ag obrachadh. Cuiridh Comhairlean Coimhearsnachd uile an àrachas fhèin air dòigh.

1. **Sgaoileadh Comhairle Coimhearsnachd**

Tha na cumhaichean a thaobh sgaoileadh comhairle coimhearsnachd rim faighinn anns an Dreachd Bun-reachd.

A dh’aindeoin nan cumhaichean sin, ma dh’fhailicheas air comhairle coimhearsnachd coinneamh a chumail airson ùine de 3 chinn-latha choinneamhan òrdaichte às dèidh a chèile, no gu bheil ballrachd air ìsleachadh fon àireamh òrdaichte as lugha airson ùine de 3 chinn-latha choinneamhan òrdaichte (agus aig an àm a’ chomhairle coimhearsnachd agus an t-ùghdarras ionadail a’ dèiligeadh ris an t-suidheachadh), cuiridh an t-ùghdarras ionadail ullachadh an gnìomh airson a’ chomhairle coimhearsnachd a sgaoileadh.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_